Hujjatli qimmatli qogʻozlarni yoʻq qilish boʻyicha yoʻriqnomani tasdiqlash toʻgʻrisida
(order, 2025-06-17)

Oʻzbekiston Respublikasining “Qimmatli qogʻozlar bozori toʻgʻrisida”gi Qonuni va Oʻzbekiston Respublikasi Prezidentining 2023-yil 2-sentabrdagi PQ-291-son “Kapital bozorini rivojlantirishning qoʻshimcha chora-tadbirlari toʻgʻrisida”gi qaroriga asosan buyuraman: 1. Hujjatli qimmatli qogʻozlarni yoʻq qilish boʻyicha yoʻriqnoma ilovaga muvofiq tasdiqlansin. 2. Mazkur buyruq Oʻzbekiston Respublikasi Markaziy banki, Oʻzbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish boʻyicha vakil hamda Oʻzbekiston Respublikasi Savdo-sanoat palatasi bilan kelishilgan. 3. Mazkur buyruq 2025-yil 1-iyuldan eʼtiboran kuchga kiradi. Mazkur Yoʻriqnoma blankalar tarzidagi hujjatli qimmatli qogʻozlarni (bundan buyon matnda hujjatli qimmatli qogʻozlar deb yuritiladi) muomaladan chiqarish va ularni yoʻq qilish tartibini belgilaydi. 1. Hujjatli qimmatli qogʻozlarni muomaladan chiqarish va ularni yoʻq qilish emitent tomonidan quyidagi holatlarda amalga oshiriladi: hujjatli qimmatli qogʻozlar emitenti tugatilganda; emitentning nomi oʻzgarganda; obligatsiyalar toʻliq soʻndirilganda; hujjatli qimmatli qogʻozlarning chiqarilishi hujjatli shakldan hujjatsiz shaklga oʻtkazilganda; qonunchilik hujjatlarida belgilangan boshqa holatlarda. 2. Hujjatli qimmatli qogʻozlar yoʻq qilish koʻzda tutilgan sanadan bir oy oldin emitent bu toʻgʻrisida qimmatli qogʻozlar bozorini tartibga solish boʻyicha vakolatli davlat organini xabardor qilishi shart. Bunda, emitent qimmatli qogʻozlar bozorini tartibga solish boʻyicha vakolatli davlat organiga yoʻq qilish uchun asos boʻlgan hujjatlarni taqdim etadi. Qimmatli qogʻozlar bozorini tartibga solish boʻyicha vakolatli davlat organi bir oy ichida qimmatli qogʻozlarni yoʻq qilish uchun asos boʻlgan hujjatlarni tekshiradi va “Qimmatli qogʻozlar markaziy depozitariysi” AJga (bundan buyon matnda Markaziy depozitariy deb yuritiladi) 15 kun ichida emitent tomonidan yoʻq qilinadigan hujjatli qimmatli qogʻozlarni muomaladan chiqarilishi toʻgʻrisidagi maʼlumotni taqdim etishi va hujjatli qimmatli qogʻozlar egalari xabardor etilganligini tekshirishi toʻgʻrisida koʻrsatma beradi. 3. Hujjatli qimmatli qogʻozlarni yoʻq qilish emitent tomonidan tashkil etiladigan kamida besh kishidan iborat komissiya (bundan buyon matnda komissiya deb yuritiladi) tomonidan amalga oshiriladi. Komissiya tarkibiga emitentning, qimmatli qogʻozlar bozorini tartibga solish boʻyicha vakolatli davlat organining va Markaziy depozitariyning vakillari kiradi. 4. Hujjatli qimmatli qogʻozlar yoqib yuborish yoki ularni jismoniy maydalash yoʻli bilan yoʻq qilinadi. 5. Hujjatli qimmatli qogʻozlarni yoʻq qilish natijalari komissiya aʼzolari tomonidan imzolanadigan dalolatnoma bilan rasmiylashtiriladi. 6. Ushbu Yoʻriqnomaning 5-bandida nazarda tutilgan dalolatnoma quyidagi maʼlumotlarni oʻz ichiga olishi lozim: egallagan lavozimlarini koʻrsatgan holda hujjatli qimmatli qogʻozlarni yoʻq qilish boʻyicha komissiyasi aʼzolarining tarkibi; hujjatli qimmatli qogʻozlari yoʻq qilinishi lozim boʻlgan emitentning toʻliq nomi; hujjatli qimmatli qogʻozlarni yoʻq qilish uchun asos; hujjatli qimmatli qogʻozlar bekor qilingan taqdirda, ularning chiqarilganligi davlat roʻyxatidan oʻtkazilgan sanasi; qimmatli qogʻozlarni yoʻq qilish sanasi; hujjatli qimmatli qogʻozlarning turi hamda ushbu qimmatli qogʻozlar chiqarilishining davlat roʻyxati raqami; yoʻq qilinishi lozim boʻlgan hujjatli qimmatli qogʻozlar chiqarilishini davlat roʻyxatidan oʻtkazgan qimmatli qogʻozlar bozorini tartibga solish boʻyicha vakolatli davlat organining nomi; yoʻq qilinadigan hujjatli qimmatli qogʻozlarning umumiy soni, ular egalarining toʻliq nomi va rekvizitlari (jismoniy shaxslarning familiyasi, ismi, otasining ismi hamda shaxsini tasdiqlovchi hujjat maʼlumotlari); chiqarilishi hujjatli shakldan hujjatsiz shaklga oʻzgartirilgan qimmatli qogʻozlar boʻyicha depo hisobvaraqlarining raqamlari. 7. Hujjatli qimmatli qogʻozlarni yoʻq qilish toʻgʻrisidagi dalolatnoma qimmatli qogʻozlar bozorini tartibga solish boʻyicha vakolatli davlat organi, Markaziy depozitariy hamda emitentda saqlash uchun uch nusxada tuziladi. 8. Mazkur Yoʻriqnomaning 7-bandidagi dalolatnomalarning mazmunida tafovutlar mavjud boʻlganda, qimmatli qogʻozlar bozorini tartibga solish boʻyicha vakolatli davlat organiga taqdim etilgan dalolatnomaning nusxasi ustuvor hisoblanadi. 9. Emitentlar hujjatli qimmatli qogʻozlarni yoʻq qilish toʻgʻrisidagi dalolatnomani, shuningdek qimmatli qogʻozlarni yoʻq qilish bilan bogʻliq boshqa hujjatlarni uch yildan kam boʻlmagan muddatga saqlashga majbur. 10. Mazkur Yoʻriqnoma talablarining buzilishida aybdor boʻlgan shaxslar qonunchilik hujjatlariga muvofiq javobgar boʻladilar.